บล.ไอร่า ชี้เป้าหุ้นทำเงินเดือนก.ย. TISCO KKP LH  TCAP ปันผลแรง
เหมาะเก็งกำไร ADVANC ASK PTG SEAFCO SPALI TKN ตลาดหุ้นไทยสะท้อนปัจจัยลบ แต่ไม่วางใจ
4 ก.ย. 2562

เหมาะเก็งกำไร ADVANC ASK PTG SEAFCO SPALI TKN ตลาดหุ้นไทยสะท้อนปัจจัยลบ แต่ไม่วางใจ
ฝ่ายวิจัยบริษัทหลักทรัพย์(บล.)ไอร่า (AIRA) ประเมินทิศทางตลาดหุ้นไทย ในช่วงเดือนกันยายนว่า ภาพรวมยังมีความผันผวน แต่มีโอกาสปรับขึ้นหลังดัชนีปรับลงไปต่ำสุดเกือบ 100 จุด ในช่วงเดือนสิงหาคมที่ผ่านมา และเชื่อว่าสะท้อนปัจจัยลบจากประเด็นต่างประเทศไปบ้างแล้ว แม้ยังมีความไม่แน่นอนของประเด็นเดิมอยู่ก็ตาม
เช่น สงครามการค้า ซึ่งหากการเจรจาระหว่างสหรัฐฯ และจีน สามารถเกิดขึ้นได้ และเป็นไปอย่างราบรื่น คาดกลับมาเป็นบรรยากาศเชิงบวกต่อตลาดทั่วโลก และความกังวลแนวโน้มเศรษฐกิจเข้าสู่ภาวะถดถอย หลังเกิดสภาวะที่อัตราผลตอบแทน (Yield) ของพันธบัตรรัฐบาลอายุสั้น “มากกว่า” อัตราผลตอบแทนของพันธบัตรรัฐบาลอายุยาว (Inverted Yield Curve) ติดต่อกันและต่อเนื่องในช่วงปลายเดือนที่ผ่านมา
อย่างไรก็ตามยังคงมีปัจจัยหนุนเข้ามาบ้างจาก นโยบายผ่อนคลายทางการเงิน และกระตุ้นเศรษฐกิจ ของหลายๆ ประเทศ เช่น สหรัฐฯ จีน และเยอรมัน เป็นต้น พร้อมติดตามการประชุมเฟดในวันที่ 17 – 18 กันยายนนี้ ซึ่งคาดว่ามีโอกาสสูงที่จะลดอัตราดอกเบี้ยลงอีกครั้ง ซึ่งน่าจะส่งผลดีต่อกระแส Fund Flow ทำให้มีโอกาสไหลกลับเข้า Emerging Market รวมถึงไทย
ส่วนประเด็นในประเทศ คาดยังได้รับปัจจัยบวก จากมาตรการกระตุ้นเศรษฐกิจที่คาดมีต่อเนื่อง คาดช่วยให้ครึ่งปีหลัง 2562 เติบโตดีกว่าครึ่งปีแรกที่ผ่านมา พร้อมติดตามการประชุม ของคณะกรรมกรนโยบายการเงิน ธนาคารแห่งประเทศไทย (กนง.) ในวันที่ 25 กันยายน 2562 ซึ่งคาดว่าจะยังคงอัตราดอกเบี้ยที่ 1.50% และจับตาการทำซื้อหุ้นเพื่อปิดงบไตรมาส 3/256 หรือวินโดว์ เดรสซิ่ง ในช่วงปลายเดือนกันยายนนี้
ดังนั้นแนะนำหุ้นเด่นประจำเดือนกันยายน ดังนี้ ADVANC, ASK, PTG, SEAFCO, SPALI และ TKN โดยประเมินกลยุทธ์การลงทุนแนวรับแรก 1,630 จุด และแนวรับถัดไปที่ระดับ 1,610 จุด ส่วนแนวต้านแรก 1,680 จุด และแนวต้านถัดไป 1,698 จุด
นอกจากนี้แนะนำลงทุนในหุ้นกลุ่มพลังงาน ตามปัจจัยการปรับตัวขึ้น ลง ของราคาน้ำมัน ซึ่งในระยะสั้นได้รับปัจจัยหนุนจากการปรับลดการผลิตของกลุ่มผู้ผลิตน้ำมัน รวมถึงความต้องการที่คาดกลับมาดี หากการเจรจาการค้าระหว่างสหรัฐฯ และจีน ส่งสัญญาณที่ดี รวมทั้งหุ้นกลุ่มนิคมอุตสาหกรรม คาดได้รับประโยชน์จากมาตรการกระตุ้นการลงทุนของภาครัฐฯ ผ่านบีโอไอ คาดส่งผลดีต่อความต้องการที่ดินในนิคมอุตสาหกรรม
พร้อมทั้งหุ้นปันผล โดยเฉพาะใน SET 50 คาดว่าให้ผลตอบแทนจากเงินปันผลไม่ต่ำกว่า 5 % เช่น TISCO, KKP, LH และ TCAP รวมถึงหุ้นโรงไฟฟ้า จากผลประกอบการที่ยังสามารถเติบโตต่อเนื่องแม้เศรษฐกิจมีความผันผวน และหุ้นที่มีปัจจัยโดดเด่นเฉพาะตัว เช่น ธนาคารไทยพาณิชย์ ที่คาดผลประกอบการมีแนวโน้มเติบโตโดดเด่นจากการขาย SCB Life ให้กับ FWD พร้อมคาดจ่ายปันผลพิเศษ ประมาณ 18 – 19 บาท/หุ้น